ءسوزىمنىڭ دالەلى رەتىندە ايتا كەتەيىن،2007-جىلى «زاڭ اياسىندا» جۋرنالىنىڭ 5-سانىندا كەرەيعازى نۇرسادىق ۇلى «قاناتىمەن سۋ سەپكەن قارلىعاشتار، ەستەن كەتپەس ەسىمدەر» دەگەن ماقالاسىندا بىلاي دەپ جازادى:« ءبىر كۇنى اۆتونوميالى رايوندىق ەڭبەكپەن وزگەرتۋ مەكەمەسىنىڭ باستىعى كەرىموۆ، بارات جانە ماقابىل باستاعان قىزمەت گرۋپپاسى كەلدى. ماقابىل اعا ءبىزدىڭ اترەتىمىزگە جاۋاپتى بولىپ، جاتاعىمىزعا كىرىپ، احۋالىمىزدى ۇعىپ تۇردى. ءبىزدىڭ بۇرىنعى تاماعىمىز ءار كۇنى بەيسايدىڭ جاپىراعىن ۇلكەن قازانعا سالىپ، ءبىر كاتەل سۋدى قۇيىپ، كۇرەكپەن ءبىر-ەكى ارالاستىرىپ، قايناعان سوڭ ەزىپ قويعان تۇزدىقپەن ارالاستىرىپ بەرەتىن. مولىراق بەرسە ارمان نە؟ ول اۋىزعا تۇسكەندە ەركەك قويدىڭ سورپاسىن ىشكەندەي شەكەمىزدەن تەر بۇرق ەتە تۇسەتىن. ەرنىمىزدى جالاپ-جۇقتاپ، اسپازدارعا جانە ازىراق بەرەرمە ەكەن-اۋ دەپ جالتاقتاي بەرەتىنبىز. ماقابىل بۇرىنعى جىداۋيۋان قويمۇقانمەن سايكەسە كەتتى داعى تۇرمستا، تۇرمە باسقارۋ ءتارتىپ-تۇزىمىندە ددە ۇلكەن وزگەرىستەر بولدى. قيا باسساڭ تارپا باسسالىپ سابايتىن، تىلدەيتىن، كوزىرلەپ، كىسەندەيتىن ىستەرگە تيىم سالدى. تاماعىمىز كۇرت وزگەردى، سۋساي قاراسىن باتىردى. ءۇش ۋاق تاماعىمىز ءۇش ءتۇرلى، تۇرمە بوساعاسىن اتتاعان كوپ جىلدان بەرى كورمەگەن تۇرمىس بولدى. بۇل تۇرمىس ايدان ارتىق جالعاسقانىمەن ۇزاققا بارمادى. ماقابىل دا جوق، تاماق باياعى تاز كەپەشىن قايتا كيدى…ماڭدايىڭدى كىم سيپاسا، ماشايىعىڭ سول دەيدى ەكەن. 1981-جىلى ءوزىم اقتالىپ، ازاماتتىق ۇقىعىم قولىما تيگەننەن كەيىن ۇرىمجىگە جۇمىس بابىمەن بارعانىمدا سىمايىل دالەلقان ۇلى ەكەۋمىز ماقاڭنىڭ ۇيىندە باردىق. دالەلقانعا، دالەلقان سياقتى تالاي تاۋقىمەت تارتقان ادامدارعا تار جەر، تار بوساعادا قول ۇشىن بەرگەن ەكەن…ەلەۋلى ەكى بەينە دە ءپاني دۇنيەدەن باقي دۇنيەگە اتتاندى دەپ ەستيمىن، توپىراقتارى تورقا، جاتقان جەرلەرى ءجاننات بولعاي! وسى ءومىر ەستەلىگىم ارقىلى وسى ەكى ازاماتتىڭ مەن كورمەگەن بالا-شاعالارىنا، جاقىن-جاعالاس تۋىستارى مەن جاناشىرلارىنا شەكسىز سالەم!مەنىڭ بۇل ەستەلىگىمدى «سالعان ءبىر ۋىس توپىراق، وقىعان ءبىر اۋىز دۇعا» دەپ بىلىڭىزدەر. مەن جانە مەن سياقتى ادامداردىڭ ءالى قالقاڭ قاعىپ، امان كەتىپ بارا جاتقانى وسىلار سياقتى ەت جۇرەكتى ەرلەردىڭ قول ۇشىن بەرىپ، قورعاستاعانىنىڭ، وتقا كۇيىپ جاتقاندا قاناتىمەن سۋ سەپكەن قارلىعاشتاردىڭ قايىرىمدىلىعىنىڭ ارقاسى شىعار».